SĂ CELEBRĂM

 CALEA CRUCII
CONDUŞI DE 

DUHUL

Pr. : În numele Tatălui şi al Fiului şi al Sfântului Duh.
Toţi: Amin.

Pr. : Fraţilor şi surorilor, vrem să parcurgem drumul crucii ca discipoli pe urmele Învăţătorului. 

(Pauză de tăcere)

Lect. I: Înainte de sărbătoarea Paştelui, ştiind Isus că îi venise ceasul să treacă din lumea aceasta la Tatăl, iubindu-i pe ai săi care erau în lume, i-a iubit până la sfârşit. (In 13, 1)
Lect. II: Această iubire infinită a lui Dumnezeu acum locuieşte în inimile noastre, este Mângâietorul, Duhul Sfânt pe care el însuşi ni l-a dat în misterul pascal. „Pace vă las vouă, pacea mea v-o dau vouă” (In 14,27), spune Isus fiecăruia dintre noi astăzi, ca să putem porni din nou pe drumul vieţii fără teamă, nici tulburări.

Pr,: Să ne rugăm.

Duhul mângâietor care vine de la tine să lumineze, o Tată, mintea noastră, şi după promisiunea Fiului tău să ne conducă la cunoaşterea deplină a adevărului. Prin Cristos Domnul nostru. (Din Misalul Roman) 
1. Isus e osândit la moarte

Pr.: Ne închinăm ţie, Cristoase şi te binecuvântăm.

Toţi.: Căci prin sfânta ta cruce ai răscumpărat lumea.

Lect. I.:Toţi arhiereii şi bătrânii poporului au ţinut consiliu împotriva lui Isus, ca să-l condamne la moarte. Şi, legându-l, l-au dus şi l-au predat lui Pilat, guvernatorul roman. Pilat, după ce a pus să fie biciuit, l-a dat soldaţilor ca să fie răstignit. (Cf. Mt 27, 1-2.26; Mc 15,1; In 19,1)
Lect. II: Isus osândit la moarte nu răspunde cu ultragii şi nu ameninţă cu răzbunarea (cf. 1Pt 2,23); vom fi fericiţi dacă vom şti să mergem pe urmele sale, dacă insultaţi şi judecaţi rău vom şti să iubim şi să iertăm pe cel care ne face rău, va fi semnul cel mai sigur că Duhul măririi şi al lui Dumnezeu se odihneşte peste noi. (cf. 1 Pt 4, 14) 

Pr.: Să spunem împreună: Mântuieşte-ne, Doamne.

Toţi: Mântuieşte-ne, Doamne.

Pr.: Tu care ai venit pentru a mântui şi nu pentru a osândi.
Toţi: Mântuieşte-ne, Doamne.

Pr.: Tu care ne dăruieşti în Duhul Sfânt lumina pentru a înţelege planul tău de iubire.
Toţi: Mântuieşte-ne, Doamne.

Pr.: Tu care mai eşti încă osândit de cei care te refuză.
Toţi: Mântuieşte-ne, Doamne.

Pr.: Să ne rugăm.

O Dumnezeule, lumină adevărată pentru paşii noştri e Cuvântul tău, bucurie şi pace pentru inimile noastre; fă ca luminaţi de Duhul să-l primim cu credinţă vie, pentru a distinge în obscuritatea evenimentelor umane semnele prezenţei tale. Prin Cristos Domnul nostru. (Din Misalul Roman)
Sfântă Maica Domnului,

întipăreşte tu în noi rănile sale dureroase.
2. Isus duce crucea pe Calvar
Pr.: Ne închinăm ţie, Cristoase şi te binecuvântăm.

Toţi: Căci prin sfânta ta cruce ai răscumpărat lumea. 

Lect.I :Dacă cineva vrea să vină după mine, să renunţe la sine, să-şi ia crucea şi să mă urmeze. Căci cine vrea să-şi salveze viaţa o va pierde; cine însă îşi pierde viaţa pentru mine şi pentru evanghelie o va salva. Ce-i foloseşte omului dacă a câştigat lumea întreagă, dar se pierde sau se ruinează pe sine? (Cf. Mc 8, 34-36; Lc 9, 23-25)
Lect.II: Umblaţi în duh şi nu împliniţi poftele trupului. Căci cei care sunt ai lui Cristos Isus şi-au răstignit trupul împreună cu patimile. Dacă trăim prin Duh, să ne şi purtăm potrivit Duhului. (Gal 5, 16.24-25)

Pr.: Să spunem împreună: Dă-ne Duhul tău, Doamne.

Toţi: Dă-ne Duhul tău, Doamne.

Pr.: În momentele de întuneric şi tristeţe.
Toţi:Dă-ne Duhul tău, Doamne.

Pr.:Când ne îndoim de prezenţa ta.
Toţi: Dă-ne Duhul tău, Doamne.

Pr.: Pentru a trăi crucea ca dar al iubirii tale.
Toţi: Dă-ne Duhul tău, Doamne.

Pr.: Să ne rugăm.

Dumnezeule mare şi fidel, care dezvălui chipul tău celui care te caută cu inimă sinceră, întăreşte credinţa noastră în misterul crucii şi dă-ne o inimă docilă, pentru ca aderând cu iubire la voinţa ta să-l urmăm ca ucenici pe Cristos Fiul tău. El care vieţuieşte şi domneşte în vecii vecilor. (Din Misalul Roman)

Sfântă Maica Domnului,
întipăreşte tu în noi rănile sale dureroase.
3. Isus cade întâia oară

Pr.: Ne închinăm ţie, Cristoase şi te binecuvântăm.

Toţi: Căci prin sfânta ta cruce ai răscumpărat lumea.

Lect. I: Când i-a venit ceasul, Isus a început a se înfiora şi a se nelinişti, şi se ruga: „Abba, Tată, pentru tine totul este posibil. Dacă vrei, îndepărtează de la mine potirul acesta; dar nu voinţa mea ci a ta să se facă”. Atunci i s-a arătat un înger din cer care l-a întărit. Şi, intrând în agonie, se ruga şi mai stăruitor, iar sudoarea lui, care cădea pe pământ, s-a făcut ca picăturile de sânge. (Cf. In 12,27; Mc 14, 33. 35-36; Lc 22, 43-44)
Lect.II: Isus a fost răstignit din slăbiciune, însă este viu prin puterea lui Dumnezeu (2 Cor 13,24) care este Duhul Sfânt, aceeaşi putere interioară pe care el ne-a dat-o, Mângâietorul care poate schimba întristarea noastră în bucurie (Cf. In 16,20),durerea noastră în plinătate de viaţă.
Pr.: Să spunem împreună: Dă-ne mângâierea ta, Doamne. 

Toţi: Dă-ne mângâierea ta, Doamne.

Pr.: Ca să putem înţelege că tu eşti totdeauna aproape.
Toţi: Dă-ne mângâierea ta, Doamne.

Pr.: Ca să nu mai fim lipsiţi de Duhul tău Sfânt.
Toţi: Dă-ne mângâierea ta, Doamne.
Pr.: Ca să putem face totdeauna voinţa ta.
Toţi: Dă-ne mângâierea ta, Doamne.

Pr.:Să ne rugăm.

O Dumnezeule, care în umilinţa Fiului tău ai ridicat din nou omenirea din căderea sa, dă-ne o reînnoită bucurie pascală, pentru ca, liberi de apăsarea vinovăţiei, să participăm la viaţa cea veşnică. Prin Cristos Domnul nostru. (Din Misalul Roman)
Sfântă Maica Domnului,
întipăreşte tu în noi rănile sale dureroase.

4. Isus întâlneşte pe Maica sa

Pr.: Ne închinăm ţie, Cristoase şi te binecuvântăm.

Toţi: Căci prin sfânta ta cruce ai răscumpărat lumea.

Lect.I: Simeon i-a spus Mariei. „Iată, acesta este pus spre căderea şi spre ridicarea multora în Israel şi ca semn care va stârni împotrivire – ca să se dezvăluie gândurile din multe inimi – iar ţie o sabie îţi va străpunge sufletul”. (Cf. Lc 2, 34-35)
Lect.II: Cine face voinţa lui Dumnezeu este frate, soră şi mamă a lui Isus (cf. Mt 12,50) şi ştie să recunoască, în bucurie ca şi în suferinţă, mâna lui Dumnezeu care îl conduce în fiecare zi; într-adevăr „noi nu am primit duhul lumii, ci am primit Duhul care este din Dumnezeu, ca să cunoaştem darurile care ne-au fost date de Dumnezeu”. (1 Cor 2, 12)
Pr.: Să spunem împreună: Deschide inima noastră, Doamne.

Toţi: Deschide inima noastră, Doamne.

Pr.: Ca să te iubim în cei care suferă.

Toţi: Deschide inima noastră, Doamne.

Pr.: Ca să primim darul Duhului tău Sfânt.

Toţi: Deschide inima noastră, Doamne.

Pr.: Ca să rămânem fideli în momentul încercării.

Toţi: Deschide inima noastră, Doamne.

Pr.: Să ne rugăm.

Dumnezeule sfânt şi milostiv, care îţi afli plăcerea în cei smeriţi şi împlineşti în ei prin Duhul tău minunile mântuirii, priveşte la inocenţa Fecioarei Maria, şi dă-ne o inimă simplă şi blândă, care să ştie a corespunde fără ezitare la orice semn al voinţei tale. Prin Cristos Domnul nostru. (Din Misalul Roman)

Sfântă Maica Domnului,
întipăreşte tu în noi rănile sale dureroase.  
5. Isus ajutat de Simon din Cirene

Pr.: Ne închinăm ţie, Cristoase şi te binecuvântăm.

Toţi: Căci prin sfânta ta cruce ai răscumpărat lumea.
Lect. I: L-au prins pe un oarecare Simon din Cirene, care venea de la câmp, şi i-au pus lui crucea ca s-o poarte după Isus. (Cf. Lc 23, 26; Mt 27, 32)

Lect. II: Dacă ne purtăm unii altora povara împlinim legea lui Cristos. (Cf. Gal 6,2), „legea Duhului vieţii în Cristos Isus” (Rom 8, 2) . Isus, într-adevăr, ne învaţă să iubim şi să ajutăm concret pe fraţii noştri, aceasta e legea nouă scrisă în inimile noastre „cu Duhul Dumnezeului celui viu” (2 Cor 3, 3).

Pr.: Să spunem împreună: Deschide ochii noştri, Doamne.

Toţi: Deschide ochii noştri, Doamne.

Pr.: Pentru a vedea nevoile fraţilor noştri.

Toţi: Deschide ochii noştri, Doamne.

Pr.: Pentru a trăi în legea nouă a Duhului.

Toţi: Deschide ochii noştri, Doamne.

Pr.: Pentru a recunoaşte minunile iubirii tale.

Toţi: Deschide ochii noştri, Doamne.
Pr.: Să ne rugăm.

O Tată, care faci orice lucru din iubire şi eşti cea mai sigură apărare a celor smeriţi şi a celor săraci, dă-ne o inimă liberă de toţi idolii, pentru a te sluji numai pe tine şi a-i iubi pe fraţi după Duhul Fiului tău, făcând din porunca sa cea nouă unica lege de viaţă. Prin Cristos Domnul nostru.(Din Misalul Roman)

Sfântă Maica Domnului,
întipăreşte tu în noi rănile sale dureroase.
6. O femeie şterge faţa lui Isus 

Pr.: Ne închinăm ţie, Cristoase şi te binecuvântăm.

Toţi: Căci prin sfânta ta cruce ai răscumpărat lumea.

Lect. I: Noi nu ne predicăm pe noi înşine, ci pe Isus Cristos Domnul, iar noi suntem servitori ai voştri de dragul lui Isus. Într-adevăr, Dumnezeu, care a zis: „Să strălucească lumina din întuneric”, el însuşi a strălucit în inimile noastre pentru luminarea cunoaşterii gloriei lui Dumnezeu pe faţa lui Isus Cristos. (2 Cor 4, 5-6)

Lect.II: Pe chipul lui Isus străluceşte iubirea infinită a Tatălui, care „atât de mult a iubit lumea, încât l-a dat pe Fiul său, unicul născut” (In 3,16). În răbdare şi în iubire, străluceşte în inimile noastre Duhul Sfânt, chiar prin gesturile simple şi smerite ale vieţii zilnice.
Pr.: Să spunem împreună: Susţine-ne, Doamne.

Toţi: Susţine-ne, Doamne.

Pr.: Fă ca totdeauna să mărturisim iubirea ta.

Toţi: Susţine-ne, Doamne.

Pr.: Dă-ne tăria blândeţii şi a simplităţii.

Toţi: Susţine-ne, Doamne.

Pr.: Străluceşte în noi cu Duhul tău de lumină.

Toţi: Susţine-ne, Doamne.

Pr.:Să ne rugăm.

Revarsă în noi, o Tată, înţelepciunea şi tăria Duhului tău, pentru a merge cu Cristos pe calea Crucii, gata de a ne dărui viaţa pentru a manifesta în lume speranţa împărăţiei tale. Prin Cristos Domnul nostru. (Din Misalul Roman)

Sfântă Maica Domnului,

întipăreşte tu în noi rănile sale dureroase.
7. Isus cade a doua oară
Pr.: Ne închinăm ţie, Cristoase şi te binecuvântăm.

Toţi: Căci prin sfânta ta cruce ai răscumpărat lumea.

Lect.I: Cristos Isus a asumat condiţia de sclav şi a devenit asemenea oamenilor, iar după felul lui de a fi a fost socotit ca om; s-a umilit pe sine, făcându-se ascultător până la moarte, şi încă moartea pe cruce. (Cf. Fil 2, 6-8)

Lect.II: În timp ce tot poporul era botezat, a fost botezat şi Isus şi, pe când se ruga, cerul s-a deschis şi Duhul Sfânt a coborât asupra lui sub chip trupesc, ca un porumbel, şi o voce a venit din cer: „Tu eşti Fiul meu cel iubit, în tine îmi găsesc toată bucuria”. (Lc 3, 21-22)
Pr.:Să spunem împreună: Iartă-ne, Doamne.

Toţi: Iartă-ne, Doamne.

Pr.: Pentru lipsa noastră de iubire şi de umilinţă.

Toţi: Iartă-ne, Doamne.

Pr.: Pentru încetineala noastră de a-i sluji pe fraţi. 

Toţi: Iartă-ne, Doamne.

Pr.: Pentru că n-am ascultat Cuvântul tău de viaţă veşnică.

Toţi: Iartă-ne, Doamne.

Pr.:Să ne rugăm.

O Tată, mereu gata de a-i primi pe vameşi şi păcătoşi îndată ce se pregătesc a se căi din inimă, tu promiţi viaţă şi mântuire fiecărui om care renunţă la nedreptate: Duhul tău să ne facă docili la Cuvântul tău şi să ne dea aceleaşi sentimente care sunt în Cristos Isus. El care vieţuieşte şi domneşte în vecii vecilor. (Din Misalul Roman)  

Sfântă Maica Domnului, 

întipăreşte tu în noi rănile sale dureroase.

8. Isus întâlneşte femeile care plâng

Pr.: Ne închinăm ţie, Cristoase şi te binecuvântăm.

Toţi: Căci prin sfânta ta cruce ai răscumpărat lumea.

Lect.I: Erau şi câteva femei care priveau de departe; printre ele: Maria Magdalena, Maria mama lui Iacob cel Mic şi a lui Ioses, şi Salome, care îl urmau de când era în Galileea şi îl slujeau, şi multe altele care urcaseră cu el la Ierusalim. (Cf. Mc 15, 40-41)

Lect. II: În mommentele cruciale ale vieţii, când nu ştim ce să facem ori să cerem, „Duhul Sfânt vine în ajutorul slăbiciunii noastre” (Rom 8, 26). Femeile care l-au urmat pe Isus acum îi oferă prezenţa lor şi rugăciunea lor: pare atât de puţin, dar în ochii lui Dumnezeu e lucrul cel mai important.  

Pr.: Să spunem împreună: Rămâi cu noi, Doamne.

Toţi: Rămâi cu noi, Doamne.

Pr.: Când ni se pare că totul s-a năruit.

Toţi: Rămâi cu noi, Doamne.

Pr.: Când nu putem face nimic pentru ceilalţi.

Toţi: Rămâi cu noi, Doamne.

Pr.: Când Duhul tău ni se pare departe.
Toţi: Rămâi cu noi, Doamne.

Pr.: Să ne rugăm.
O Tată, reînnoieşte-ne cu Duhul tău de adevăr, ca să nu ne lăsăm abătuţi de ispitirile lumii, ci ca adevăraţi discipoli, chemaţi de Cuvântul tău, să ştim a discerne ceea ce este bun şi plăcut ţie, ca să purtăm zilnic crucea pe urmele lui Cristos, speranţa noastră. El care vieţuieşte şi domneşte în vecii vecilor. (Din Misalul Roman).

Sfântă Maica Domnului,

întipăreşte tu în noi rănile sale dureroase.
9. Isus cade a treia oară

Pr.: Ne închinăm ţie, Cristoase şi te binecuvântăm.

Toţi: Căci prin sfânta ta cruce ai răscumpărat lumea.

Lect.I: Isus a oferit, cu strigăte puternice şi cu lacrimi, rugăciuni şi cereri către acela care avea puterea să-l salveze de la moarte şi a fost ascultat datorită evlaviei lui. Şi, deşi era Fiu, a învăţat ascultarea din cele ce a pătimit, iar după ce a fost făcut desăvârşit, a devenit cauză de mântuire veşnică pentru toţi cei care ascultă de el. (Cf. Evr, 5, 7-9)
Lect. II: Veţi recunoaşte că eu sunt Domnul, când voi deschide mormintele voastre

şi vă voi face să ieşiţi din mormintele voastre, poporul meu. Voi pune în voi Duhul meu şi veţi trăi, şi vă voi aşeza pe pământul vostru, şi veţi şti că eu sunt Domnul. Am spus şi voi face.
Pr.: Să spunem împreună: Tatăl nostru, ascultă-ne.

Toţi: Tatăl nostru, ascultă-ne.

Pr.: Dă-ne Duhul tău de lumină şi de har.

Toţi: Tatăl nostru, ascultă-ne.

Pr.: Dă-ne tăria de a împlini voinţa ta.

Toţi: Tatăl nostru, ascultă-ne.

Pr.: Dă-ne bucuria de a te lăuda şi de a-ţi mulţumi întotdeauna.

Toţi: Tatăl nostru, ascultă-ne.

Pr.: Să ne rugăm.

Ascultă, o Tată, strigătul Fiului tău care, pentru a stabili noua şi veşnica alianţă, s-a făcut ascultător până la moartea pe cruce; fă ca în încercările vieţii să participăm intim la patima sa răscumpărătoare, pentru a avea rodnicia seminţei care moare şi a fi primiţi ca seceriş al tău în împărăţia cerului. Prin Cristos Domnul nostru. (Din Misalul Roman)

Sfântă Maica Domnului,

întipăreşte tu în noi rănile sale dureroase.

10. Isus este dezbrăcat de haine
Pr.: Ne închinăm ţie, Cristoase şi te binecuvântăm.

Toţi:Căci prin sfânta ta cruce ai răscumpărat lumea.

Lect.I: Soldaţii au luat hainele lui Isus şi au făcut patru părţi, fiecărui soldat o parte, şi tunica. Însă tunica era fără cusătură, ţesută dintr-o bucată, de sus până jos; aşadar au zis unii către alţii: „Să nu o rupem, ci să tragem la sorţi pentru ea, a cui să fie”.(Cf. In 19, 23-24)

Lect.II: Nu ştiţi că voi sunteţi templul lui Dumnezeu şi că Duhul lui Dumnezeu este în voi? (1Cor 3,16) De aceea fiecare trebuie „să ştie să-şi stăpânească propriul trup în sfinţenie şi în cinste” (1Tes 4, 4), întrucât Cuvântul făcut trup a arătat iubirea Tatălui pentru toate creaturile sale.
Pr.: Să spunem împreună: Îmbracă-ne în lumină, Doamne.

Toţi: Îmbracă-ne în lumină, Doamne.

Pr.: Fă din noi templul Duhului tău.

Toţi: Îmbracă-ne în lumină, Doamne.

Pr.: Fă ca să ne reînnoim în spiritul minţii noastre.

Toţi: Îmbracă-ne în lumină, Doamne.

Pr.: Fă ca să nu întristăm pe Duhul tău Sfânt.

Toţi: Îmbracă-ne în lumină, Doamne.

Pr.:Să ne rugăm.

Doamne Dumnezeul nostru, sfânt e numele tău; pleacă inimile noastre la poruncile tale şi dă-ne înţelepciunea crucii, pentru ca, eliberaţi de păcat, care ne închide în egoismul nostru, să ne deschidem la darul Duhului pentru a deveni tepmplu viu al iubirii tale. Prin Cristos Domnul nostru. (Din Misalul Roman)

Sfântă Maica Domnului,

întipăreşte tu în noi rănile sale dureroase.
11. Isus e răstignit pe cruce

Pr.: Ne închinăm ţie, Cristoase şi te binecuvântăm.

Toţi: Căci prin sfânta ta cruce ai răscumpărat lumea.

Lect. I: Ajunşi la locul numit „al Craniului”, l-au răstignit pe Isus şi împreună cu el doi tâlhari, de o parte şi de alta, iar Isus în mijloc. Pilat a scris şi inscripţia condamnării lui: Isus Nazarineanul, regele iudeilor. Cei care treceau rosteau blasfemii, clătinând din cap şi spunând: „”Hei, tu care dărâmi Templul şi-l construieşti în trei zile, salvează-te pe tine însuţi coborând de pe cruce!” (Cf. Mc 15, 2-30; In 19, 18-19)
Lect. II: Cristos răstignit este scandal şi nebunie pentru cei care nu înţeleg căile Domnului, dar pentru cei care au primit Duhul Celui Înviat, Cristos răstignit este puterea lui Dumnezeu şi înţelepciunea lui Dumnezeu, mântuire pentru toţi cei care se încred în el. (Cf. 1 Cor 1, 23-24)
Pr.: Să spunem împreună: Dă-ne, Doamne, înţelepciunea crucii.

Toţi: Dă-ne, Doamne, înţelepciunea crucii.

Pr.: Pentru a şti să acceptăm orice eveniment al vieţii.

Toţi: Dă-ne, Doamne, înţelepciunea crucii.

Pr.: Pentru a trăi în Duhul tău misterul de moarte şi înviere.

Toţi: Dă-ne, Doamne, înţelepciunea crucii.

Pr.: Pentru a duce la toţi speranţa nouă a evangheliei.

Toţi: Dă-ne, Doamne, înţelepciunea crucii.

Pr.: Să ne rugăm.

O Dumnezeule, tu ştii cât de greu ne reprezentăm lucrurile pământeşti şi cu cât mai mare oboseală le aflăm pe cele cereşti; dă-ne înţelepciunea Duhului tău, pentru ca, fiind adevăraţi discipoli, să purtăm crucea în fiecare zi pe urmele lui Cristos Fiul tău. El care vieţuieşte şi domneşte în vecii vecilor. (Din Misalul Roman)

Sfântă Maica Domnului,

întipăreşte tu în noi rănile sale dureroase.
12. Isus moare pe cruce
Pr.: Ne închinăm ţie, Cristoase şi te binecuvântăm.

Toţi: Căci prin sfânta ta cruce ai răscumpărat lumea.

Lect. I: Văzând că toate s-au împlinit, ca să se împlinească Scriptura, Isus a zis: „Mi-e sete”. Era acolo un vas plin cu oţet. Atunci ei au pus în isop un burete îmbibat cu oţet şi i l-au apropiat de gură. După ce a luat oţetul, Isus a spus. „S-a împlinit!” şi, plecându-şi capul, şi-a dat duhul. (In 19, 28-30)
Lect. II: „Dumnezeu şi-a arătat iubirea faţă de noi prin faptul că, încă pe când eram păcătoşi, Cristos a murit pentru noi” (Rom 5, 8), dându-ne Duhul său de viaţă şi atrăgându-ne la sine de pe cruce, adevărat „Miel al lui Dumnezeu, care ridică păcatul lumii” (In 1,29).  

Pr.: Să spunem împreună: Ai milă de noi, Doamne.

Toţi: Ai milă de noi, Doamne.

Pr.: Tu care din apă şi din Duhul ne-ai renăscut după chipul tău.
Toţi: Ai milă de noi, Doamne.

Pr.: Tu care pe cruce ai invocat iertarea pentru păcătoşi.

Toţi: Ai milă de noi, Doamne.

Pr.: Tu care ai voit să fii înălţat de la pământ ca să ne atragi pe toţi la tine.

Toţi: Ai milă de noi, Doamne.

Pr.:Să ne rugăm.

Tată, priveşte cu iubire această familie a ta, pentru care Domnul nostru Isus Cristos nu a ezitat a se da în mâinile duşmanilor şi a suferi chinul crucii. Prin Cristos Domnul nostru. (Din Misalul Roman). 
Sfântă Maica Domnului,

întipăreşte tu în noi rănile sale dureroase.

13. Isus este coborât de pe cruce

Pr.: Ne închinăm ţie, Cristoase, şi te binecuvântăm.

Toţi: Căci prin sfânta ta cruce ai răscumpărat lumea.

Lect. I: Întrucât era ziua Pregătirii, ca să nu rămână trupurile pe cruce sâmbăta – pentru că acea sâmbătă era zi mare – iudeii i-au cerut lui Pilat să le zdrobească fluierele picioarelor şi să-i ia de acolo. Atunci, au venit soldaţii, au zdrobit fluierele picioarelor celui dintâi şi ale celuilalt care era răstignit cu el. Dar când au venit la Isus şi au văzut că deja murise, nu i-au zdrobit fluierele picioarelor, ci unul dintre soldaţi i-a străpuns coasta cu o suliţă şi îndată a ieşit sânge şi apă. (Cf. In 19, 31-34)
Lect.II: „Dacă îi este cuiva sete, să vină la mine şi să bea; cel care crede în mine, după cum spune Scriptura, „râuri de apă vie vor curge din pieptul lui” (In 7, 37-38). Din extremul act de iubire al lui Isus se împlineşte promisiunea apei vii, Duhul Sfânt, veşnicul izvor de viaţă şi de pace.
Pr.: Să spunem împreună: Dă-ne, Doamne, apa vie a Duhului tău.

Toţi: Dă-ne, Doamne, apa vie a Duhului tău.

Pr.: Ca să te putem recunoaşte, Doamne, în lume şi în istorie.

Toţi: Dă-ne, Doamne, apa vie a Duhului tău.

Pr.: Ca tu să poţi iriga deşertul arid al inimii noastre.
Toţi: Dă-ne, Doamne, apa vie a Duhului tău.

    Pr.: Ca să putem învăţa de la tine, care eşti blând şi smerit cu inima.
    Toţi: Dă-ne, Doamne, apa vie a Duhului tău.

    Pr.: Să ne rugăm.

    O Dumnezeule, izvorul vieţii, tu oferi omenirii uscate de sete apa vie a harului care izvorăşte din stâncă, din Cristos mântuitorul; dăruieşte poporului tău darul Duhului, pentru a şti să-şi profeseze cu tărie credinţa, şi să vestească cu bucurie minunile iubirii tale. Prin Cristos Domnul nostru. (Din Misalul Roman).

Sfântă Maica Domnului,

întipăreşte tu în noi rănile sale dureroase.
14. Isus este înmormântat
Pr.: Ne închinăm ţie, Cristoase, şi te binecuvântăm.

Toţi: Căci prin sfânta ta cruce ai răscumpărat lumea.

Lect. I: Când s-a făcut seară, Nicodim şi Iosif din Arimateea s-au prezentat la Pilat şi i-au cerut trupul lui Isus. Ei au luat trupul lui Isus, l-au înfăşurat în giulgiu împreună cu uleiurile aromate şi l-au pus într-un mormânt nou, săpat în stâncă. După ce au rostogolit o piatră la intrarea mormântului, au plecat. (Cf. Mt, 27, 57-60; In 19, 38-41)
Lect. II: Domnul este Duhul şi unde este Duhul Domnului acolo este libertate, iar noi toţi care, cu faţa descoperită, privim ca într-o oglindă gloria Domnului, suntem schimbaţi în acelaşi chip al lui tot mai glorios prin Duhul Domnului. (2 Cor 3, 17-18)
Pr.: Să spunem împreună: Insuflă în noi pacea ta, Doamne.

Toţi: Insuflă în noi pacea ta, Doamne.

P r.: Ca să înţelegem că Împărăţia ta este viaţă şi bucurie în Duhul.

Toţi: Insuflă în noi pacea ta, Doamne.

Pr.: Ca să nu ne lăsăm niciodată înşelaţi de aparenţele lumii.

Toţi: Insuflă în noi pacea ta, Doamne.

Pr.: Ca să putem primi iubirea ta infinită, care depăşeşte orice cunoaştere.

Toţi: Insuflă în noi pacea ta, Doamne.
Pr.: Să ne rugăm.

Tată infinit de bun şi iubitor, care nu încetezi niciodată de a-i susţine pe fiii tăi şi de a-i hrăni cu mâna ta, dă-ne harul de a scoate din Inima lui Cristos străpunsă pe cruce sublima cunoaştere a iubirii tale pentru ca, reînnoiţi prin puterea Duhului să ducem la toţi oamenii bogăţia răscumpărării. Prin Cristos Domnul nostru. (Din Misalul Roman).

Sfântă Maica Domnului,

întipăreşte tu în noi rănile sale dureroase.
Isus învie din morţi
Pr.: Ne închinăm ţie, Cristoase, şi te binecuvântăm.

Toţi: Căci prin sfânta ta cruce ai răscumpărat lumea.

Lect. I: În seara aceleiaşi zile, prima a săptămânii, deşi uşile locului în care erau discipolii, de frica iudeilor, erau încuiate, a venit Isus, a stat în mijloul lor şi le-a zis: Pace vouă!” Zicând aceasta, le-a arătat mâinile şi coasta. Discipolii s-au bucurat când l-au văzut pe Domnul. Atunci Isus le-a zis din nou: „Pace vouă! Aşa cum m-a trimis Tatăl, aşa vă trimit şi eu pe voi. Şi, spunând aceasta, a suflat asupra lor şi le-a zis. „Primiţi pe Duhul Sfânt. Cărora le veţi ierta păcatele, vor fi iertate; cărora le veţi ţine, vor fi ţinute”.   

Lect.II: Voi nu suteţi în trup ci în Duh, din moment ce Duhul lui Dumnezeu locuieşte în voi. Iar dacă cineva nu are Duhul lui Cristos, acesta nu este al lui. Dar dacă Cristos este în voi, deşi trupul este supus morţii din cauza păcatului, Duhul este viaţă datorită dreptăţii. Dacă Duhul celui care l-a înviat pe Isus Cristos din morţi locuieşte în voi, cel care l-a înviat pe Cristos din morţi va învia şi trupurile voastre muritoare, prin Duhul lui care locuieşte în voi.(Rom 8, 9,11)
Pr.: Să spunem împreună: Duh al lui Dumnezeu, coboară peste noi.

Toţi: Duh al lui Dumnezeu, coboară peste noi.

Pr.:Tu care ne dai viaţă.

Toţi: Duh al lui Dumnezeu, coboară peste noi.

Pr.: Tu care ne umpli de bucurie.

Toţi: Duh al lui Dumnezeu, coboară peste noi.

Pr.: Tu care ne faci să trăim în unitate.

Toţi: Duh al lui Dumnezeu, coboară peste noi.

Pr.: Să ne rugăm.

O Tată, principiu şi model de unitate şi de viaţă, fă din  noi una aşa cum Fiul tău este una cu tine; Duhul tău să ne facă desăvârşiţi în iubire, pentru ca lumea să creadă în cel pe care l-ai trimis, Isus Cristos, Domnul nostru. El care vieţuieşte şi domneşte în vecii vecilor. (Din Misalul Roman)

BINECUVÂNTAREA FINALĂ
Pr.: Domnul să fie cu voi.

Toţi: Şi cu Duhul tău.

Pr.: Să vă binecuvânteze Dumnezeu atotputernicul, Tatăl, Fiul +şi Duhul Sfânt.

Toţi: Amin.

Pr.: Să mergem în pace.

Toţi: În numele lui Cristos.
